Държавен вестник, бр. 9, 2026 г., стр. 65

БРОЙ  9	
Д Ъ Р Ж А В Е Н  В Е С Т Н И К 	
СТР.  65  
За работно място се счита площта, върху която се намират машини, съоръжения и друго 
оборудване, необходими за конкретната работа. 
Работилницата по шлосерство е оборудвана с:  работно място с менгеме – за всеки 
обучаван, настолна пробивна машина, механична ножовка, шмиргел, ръчна електрическа 
пробивна машина,  ъглошлайф,  попнитачка, електрически поялници.  
Осигурени са набор инструменти за: изпиляване, пробиване, изсичане, рязане със и без 
снемане на стружки, нарязване на резби, шабароване, райбероване, очертаване и измерване, 
листов, лентов и прътов материал, тръби от стомана и цветни метали, припои, флюси, 
попнитове, лични предпазни средства за обучаваните и обучаващия. 
Работилницата по шлосерство трябва да разполага с необходимите консумативи за 
смазване и почистване, възли и детайли, образци на машинни елементи и други, необходими 
за извършване на общомонтажни операции и технически измервания, както и лични 
предпазни средства за обучаемите и обучаващия. 
Може да се замени с работилница/цех на действащо предприятие в бранша, 
разполагащ/а с предвиденото оборудване. 
Работилницата по заваряване е осигурена със самостоятелен заваръчен пост за всеки 
обучаем, оборудван с маса за заваряване, заваръчен апарат с уреди за регулиране и управление 
на процеса, технологични монтажни заваръчни приспособления, механично и спомагателно 
оборудване за манипулиране на заваряваното изделие, инструменти,  материали, локална 
аспирация и лични предпазни средства. 
 Работилницата по заваряване трябва да разполага със стелаж с планки и тръби с 
различни размери и дебелини, стелаж за електроди и пръчки за заваряване, работни табла със 
спецификации за заваръчните процедури, по които се работи. 
 Може да се замени с работилница/цех на действащо предприятие в бранша, 
разполагащи с предвиденото оборудване. 
Работилницата за монтаж, обслужване и ремонт е оборудвана с действащо подемно-
транспортно съоръжение, място за разглобяване, сглобяване и измерване на детайлите с 
измервателна техника, съоръжения, помпи, компресори, топлообменни апарати, хидрофорна 
уредба, брашпил, хидравлична машина за управление на руля, стендове за изпитване на 
горивна апаратура, стендове за регулировка на горивонагнетателни помпи. В работилницата 
трябва да има двигатели в разрез, образци или модели на тръбопроводи, тръбопроводна 
арматура за ниско и високо налягане, детайли и части от техническите съоръжения, намиращи 
се в машинното отделение на кораба, инструменти за измерване на линейни, външни и 
вътрешни цилиндрични повърхнини, шлосерски инструменти, шаблони, използвани в 
практиката консумативи. 
Може да се замени с работилница/цех на действащо предприятие в бранша, 
разполагащи с предвиденото оборудване. 
Учебната база по практика може да бъде предоставена по договор с предприятие в 
корабостроенето и кораборемонта или в свързани с бранша дейности. Договорът за учебната 
база по практика е придружен от извадка от електронния регистър на Изпълнителна агенция 
„Главна инспекция по труда“ за актуалните декларации по чл. 15 от Закона за здравословни и 
безопасни условия на труд, в която е видно, че производствените бази на предоставящото 
предприятие отговарят на изискванията за здравословни и безопасни условия на труд. 
 Производствената практика се провежда при предварително сключен договор с 
предприятия в корабостроенето и кораборемонта или имащи такива дейности при условията 
на предходния абзац.